**I n d o k o l á s**

**a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II. 27.) önkormányzati rendelet**

**módosításához**

A szociális igazgatásról és szociális ellátásokról szóló 1993. évi III. törvény (a továbbiakban: Szt.) 2.§-a alapján a szociális ellátás feltételeinek biztosítása a helyi önkormányzatoknak a feladata. A Szt. 1. § (2) bekezdése szerint a helyi önkormányzatok a törvényben szabályozott ellátásokon túl saját költségvetésük terhére egyéb ellátásokat is megállapíthatnak.

**1.§**

A temetési támogatásra irányuló kérelem követelményeit módosítja akként, hogy a továbbiakban ne szerepeljen feltételként, hogy temetési támogatás nem állapítható meg abban az esetben, ha a temetés összegéről kiállított számla magasabb, mint 400 000 Ft. Indokolható ez azzal, hogy a temetési költségek magasak, sok esetben meghaladják a fenti összeget.

**2.§**

A fűtési támogatás megváltozott támogatási időszakához kell igazítani a kérelem benyújtásáról, és a támogatás megállapításáról szóló rendelkezéseket.

**3.§**

A gyógyszer- és gyógyászati segédeszköz kiadások viseléséhez nyújtott rendszeres települési támogatás esetében a támogatottak köre kibővül azon háztartásokkal, ahol kiskorú gyermeket nevelnek.

**4.§**

A támogatás havi összege az egyedül élő, öregségi nyugellátásban részesülők esetén a maximálisan adható havi 8000 Ft-ról, 20 000 Ft-ra emelkedik.

**5.§**

Szükséges a rendelet módosítása a támogatott időszak vonatkozásában fűtési támogatás esetében, igazítva a támogatási időszakot a távhőszolgáltatásról szóló 2005. évi XVIII. törvény végrehajtásáról szóló 157/2005. (VIII.15.) Korm.rendelethez. Így a támogatott időszak két hónappal meghosszabbodik.

A fűtési támogatás esetében a maximálisan adható havi támogatás összege a jelenlegi 7 000 Ft-ról 10 000 Ft-ra emelkedik.

**6.§**

Tekintettel arra, hogy a rendelet 31.§-ában megjelölt szakmai szervezet, s az azt koordináló Kft. sem működik már, így a rendelkezés okafogyottá vált, hatályon kívül helyezése szükséges.

**7.§**

A rendelet hatályba lépését tartalmazza.